# 2. Contextualización curricular

# Contextualización do REA na programación de área

Os REA da área de Educación en Valores Cívicos e Éticos de 6.º de Educación Primaria están deseñados a partir da programación modelo de Proens 2022-2023, versión 1.

Os REA de Educación en Valores Cívicos e Éticos de 6.º de Educación Primaria respectan a programación modelo de Proens. Cada REA se corresponde con dúas unidades didácticas referidas a cada un dos tres bloques da área.

Nestes tres bloques preténdese facer un percorrido dende a propia persoa e a súa autonomía, analizar o papel que cumpre na sociedade e a súa responsabilidade para cos demais e para rematar, pescudar sobre a responsabilidade ética e moral que temos de cara ao o mundo, aos demais seres vivos e ao noso planeta.

## Relación dos REA coa programación modelo de Proens

Número de REA e título | Unidade/s didáctica/s (Proens) | Criterios de avaliación traballados | % Peso área (Orientación de Proens) | Temporalización
--- | --- | --- | --- | ---
REA01: "Pinceladas de emocións" | UD 1: Quen son eu? | CA1.1, CA1.2, CA1.3 | 33 % | 11 sesións
UD 2: Como debo actuar? | CA1.4, CA1.5
REA02: "Mil latexos de papel" | UD 3: Eu como son ser humano, social e democrático | CA2.1, CA2.2, CA2.3 | 34 % | 12 sesións
UD 4: Todas as persoas somos iguais | CA2.4, CA2.5, CA2.6
REA03: "Sementando camiños" | UD 5: Todos os seres vivos merecemos respecto | CA3.1, CA3.2 | 33 % | 12 sesións
UD 6: E eu, como podo axudar ao planeta? | CA3.3, CA3.4

# Eixes da proposta didáctica

A proposta didáctica desenvolverá os contidos establecidos no currículo da área de Educación en Valores Cívicos e Éticos, baseándose nos eixes da propia área. O enfoque principal é a aprendizaxe baseada en proxectos (ABP), que permite ao alumnado desenvolver competencias creativas no marco dunha situación de aprendizaxe significativa.

Tal e como se recolle na descrición xeral, este REA está intimamente ligado coa área de Educación Plástica e Visual, promovendo unha situación de aprendizaxe que trata contidos relacionados cos seguintes ODS (Obxectivos de Desenvolvemento Sostible):

- ODS 4. Educación de calidade.
- ODS 5. Igualdade de xénero.
- ODS 10. Redución de desigualdades.
- ODS 12. Produción e consumo responsable.
- ODS 16. Paz, xustiza e institucións sociais.

Os eixes principais son os seguintes:

- Fomento da competencia lingüística: Desenvolver as habilidades de comprensión e expresión en lingua galega, tanto na comunicación oral como escrita.
- Aplicación do ABP: Potenciar o traballo cooperativo e a resolución de problemas mediante o deseño dun produto final que combine a creatividade e a educación emocional.
- Conciencia lingüística: Fomentar o uso do galego en contextos creativos, valorando a súa diversidade e riqueza como parte da identidade cultural do alumnado.
- Creatividade e tecnoloxía: Integrar o emprego das TIC dun xeito responsable, analizando de xeito crítico as redes sociais.
- Valores e competencias sociais: Traballar a responsabilidade, o respecto e a colaboración a través do desenvolvemento dun proxecto colectivo que require a participación activa e o consenso.

# Contidos, obxectivos específicos e competencias clave

Este REA, en relación coa programación didáctica de referencia publicada no aplicativo de Proens para a área de Educación en Valores Cívicos e Éticos de 6.º de Educación Primaria, contextualízase nas unidades 1 (Quen son eu?) e 2 (Como debo actuar?). É importante mencionar, que será o primeiro contacto do alumnado con esta área por iso comezamos por un traballo emocional.

O recurso englóbase principalmente nos bloques:

- Bloque 1. Autocoñecemento e autonomía moral: trátase de incitar o alumnado, a través da toma de conciencia e da expresión de diversas facetas da súa personalidade, a unha investigación sobre aquilo que o constitúe a diferenza como persoa, promovendo a xestión de emocións e desexos e a deliberación racional arredor dos propios fins e motivacións.

Contidos | Bloque da área
--- | ---
A natureza dos seres humanos: A igualdade en dignidade de todos os seres humanos. As diferenzas entre os humanos: unicidade e irrepetibilidade dos individuos. As características que definen a persoa: Ser natural, ser vivo, ser animal. Ser social. Vivir con outros e depender dos outros para vivir. Actuar libremente, movidos por desexos, emocións e sentimentos e pola razón. A identidade persoal: os papeis da natureza e da crianza na constitución do ser humano. O proxecto persoal: o modelo de vida que orienta as accións: A autonomía da vontade. A responsabilidade sobre as accións propias. O recoñecemento da diversidade de valores, fins e modelos de vida e o respecto aos proxectos persoais dos outros. A educación das emocións e dos sentimentos: A autoestima persoal. O autocontrol. A xestión dos sentimentos. A educación afectivo-sexual. A ética como guía das accións: Normas e xuízos morais. Os valores e o valioso. A polaridade dos valores: virtudes e defectos. O pensamento crítico e ético en acción: Os perigos para a autonomía e o proxecto persoal. Os medios de comunicación, as redes sociais, a publicidade e o consumismo. As condutas aditivas. O respecto aos outros. O rexeitamento dos casos de abuso, ciberacoso, marxinación e exclusión. Os riscos das tecnoloxías da información e da comunicación. Condutas responsables fronte aos malos usos dos distintos aparatos electrónicos. O debate sobre os límites da liberdade de expresión. | Bloque 1

No que respecta aos obxectivos, este recurso céntrase nos seguintes:

Obxectivos | Descrición
--- | ---
OBX1 | Deliberar e argumentar sobre problemas de carácter ético referidos a si mesmo e á súa contorna, buscando e analizando información fiable e xerando unha actitude reflexiva respecto diso, para promover o autocoñecemento e a autonomía moral.
OBX2 | Actuar e interactuar de acordo con normas e valores cívicos e éticos, recoñecendo a súa importancia para a vida individual e colectiva e aplicándoos de maneira efectiva e argumentada en distintos contextos, para promover unha convivencia democrática, xusta, inclusiva, respectuosa e pacífica.
OBX4 | Desenvolver a autoestima e a empatía coa contorna, identificando, xestionando e expresando emocións e sentimentos propios, e recoñecendo e valorando os dos outros, para adoptar unha actitude fundada no coidado e no aprecio de si mesmo, dos demais e do resto da natureza.

A continuación inclúense os descritores das competencias clave establecidos pola normativa e relacionados coa situación de aprendizaxe.

Competencias clave | Clave dos descritores operativos
--- | ---
Competencia en comunicación lingüística (CCL) | CCL1, CCL3, CCL5
Competencia Plurilingüe (CP) | CP3
Competencia matemática, en ciencia, tecnoloxía e enxeñería (STEM) |
Competencia dixital (CD) | CD4
Competencia persoal, social e de aprender a aprender (CPSAA) | CPSAA1, CPSAA2, CPSAA3, CPSAA4, CPSAA5
Competencia cidadá (CC) | CC1, CC2, CC3, CC4
Competencia emprendedora (CE) | CE3
Competencia en conciencia e expresións culturais (CCEC) | CCEC1

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)